《赠南塘祁君》
明代·卫元确

城外高人宅，池开巽水傍。晴波漾春碧，芳芷发幽香。

燠日舒杨柳，薰风醉海棠。月华流画阁，花气袭冠裳。

蒲茁齐如剪，荷开艳若妆。树阴连岸暗，水色映天光。

雨细鱼群戏，风微燕并翔。日长无一事，林下任徜徉。

作者简介：卫元确，字少乾。东莞人。明世宗嘉靖十一年（一五三二）进士。选庶吉士。进侍食慈宁、慈庆二宫。入侍东宫诸王。丁外艰。起复，官至礼部郎中。以忤严嵩谪通判。旋招还，命甫下而卒。民国《东莞县志》卷五八有传。